ߞߟߍ߬ߡߊ߬ߛߏ߲ߧߊ

ߞߟߍ߬ߡߊ߬ߛߏ߲ߧߊ ߡߍ߲ ߞߍ߫ ߘߊ߫ ߡߊ߲߬ߘߋ߲߫ ߛߎߡߊߥߙߏ߫ ߞߊ߲ߕߍ߫ ߟߊ߫ ߡߊ߬ߙߊ ߞߣߐ߫߸ ߏ߬ ߟߎ߬ ߘߐ߫ ߞߎ߲߭ ߕߘߍ߬ ߦߋ߫ ߕߎߙߊߡߊ߲߫ ߕߙߊߥߟߋ߫ ߟߋ߬ ߘߌ߫ ߞߋ߬ߟߊ߫. ߊ߬ߟߋ ߡߊߛߐ߬ߘߐ߲߬ ߘߊ߫ ߘߊ߲߬ߞߊ߬ߙߊ߲߫ ߕߎߡߊ߫ ߟߊ߫ ߓߏ߬ߙߌ ߟߋ߬ ߝߍ߬ ߞߊ߬ ߥߊ߫ ߞߛߌ߬ߘߎ߯߸ ߞߵߊ߬ ߕߘߍ߬ ߡߊ߲߬ߘߋ߲߬ߞߊ ߓߘߴߊ߬ ߣߌ ߟߊ߫ ߛߎߡߊߥߙߏ߫ ߞߍ߬ߟߍ ߞߊ߲߫. ߊ߬ߟߋ߬ ߝߣߊ߫ ߞߊ߬ ߞߟߍ߬ߓߏߟߏ߲ ߠߎ߬ ߘߏ߲߬ ߞߊ߰ߙߊ߬ ߓߟߴߏ߬ ߟߋ ߘߐ߫ ߞߏ߫ ߞߊ߬ ߥߊ߫ ߡߊ߲߬ߘߋ߲߬ ߡߞߊߘߌ߫ߞߎߡߊ ߢߌ߲߬ ߠߎ߫ ߦߋ߫ ߛߟߏ߬ߡߊ߯ߣߊ߫ ߞߊ߲ߕߍ߫ ߟߊ߫ ߞߝߊ߬ ߛߓߍߣߍ߲ ߘߏ߫ ߘߐ߫߸ ߡߍ߲ ߕߐ߯ ߦߋ߫ ߞߏ߫ ߡߊ߲߬ߘߋ߲߬ ߘߐ߬ߝߐ ߞߵߊ߬ ߕߊ߬ ߛߏ߲߬ߖߘߊ߬ ߕߟߋ ߡߊ߬.ߞߎߡߊ ߢߌ߲߬ ߠߎ߬ ߦߋ߫ ߢߊߝߐ߫ ߟߊ߫ ߡߊ߲߬ߘߋ߲߬ ߖߋߟߌ ߛߌߦߊߡߊ߲߫ ߠߎ߫ ߓߟߏ߫߸ ߦߏ߫ ߖߋ߬ߟߌ߫ ߘߋ߲߬ߓߊ߫ . 

 ߞߟߍ߬ߡߊ߬ߛߏ߲ߧߊ ߞߘߐ ߣߴߊ߬ ߞߍߢߊ 
ߞߟߍ߬ߡߊ߬ߛߏ߲ߧߊ ߞߘߐ ߟߋ߬ ߦߋ߫ ߓߊ߬ߙߊ ߘߴߌ ߞߟߍ߬ߢߐ߲߮ ߢߌ߬ߣߡߊ߬ߞߏ߬ߟߏ߲߬ߕߐ ߘߐ߫ ߦߙߐ߫ ߣߌ߫ ߢߊ ߡߊ߬߸ ߊ߬ ߦߟߌ߫ ߕߍ߫ ߡߍ߲ ߡߊ߬. ߊ߬ߟߋ߬ ߦߋ߫ ߓߌ߬ߟߊ߬ ߟߴߊ߬ ߘߐ߫ ߢߊ߫ ߘߊ߲ߘߐ߫ ߟߎ߫ ߟߋ߬ ߡߊ߬. ߣߌ߫ ߝߊ߲߬ߞߊ߬ߡߊ ߘߏ߫ ߞߵߊ߬ ߣߌ ߦߙߐ ߘߏ߫ ߡߊߜߐ߬ߙߐ߲߬ߞߕߐ ߞߊ߲߬ ߞߊߕߌ߫߸ ߞߊ߬ ߛߋ߫ ߛߐ߬ߘߐ߲߫ ߊ߬ߟߎ߫ ߡߊ߬ ߞߏ߬ߣߌ߲߬ ߞߟߍ߬ߓߏߟߏ߲ ߘߏ߫ ߟߎ߫ ߔߋ߬ߘߋ߲߬ߞߎ߬ ߘߊ߫ ߞߊ߬ ߞߐߞߐߣߐ߲ߠߌ߲ ߘߊߡߌ߬ߣߊ߬߸ ߞߏߟߊߞߏߕߍ߫ ߣߴߊ߬ ߓߍ߲߬ ߘߴߊ߬ߟߎ߫ ߟߊ߫ ߝߊ߲߬ߞߊ߬ ߛߐߘߐ߲ ߡߊ߬. 

ߥߟߊ߫ ߣߊ߬ ߞߍ߫ ߘߊ߫ ߞߎ߲߬ߕߌ߮ ߘߏ߫ ߡߌ߬ߘߊ߬ ߦߌߟߌ ߞߍ߬ߟߍ ߕߎ߬ߡߊ ߟߊ߫ ߥߟߊ߫ ߍ߲߬ߍ߲߫߸ ߣߴߏ߬ ߣߴߊ߬ ߟߊ߫ ߞߙߎ ߟߎ߬ ߖߍ߲ߛߍ߲߫ ߘߊ߫ ߞߵߊ߬ߟߎ߫ ߡߌ߬ߘߊ߬ߓߊ߮ ߟߎ߬ ߞߍ߬ߟߍ ߘߊߡߌ߬ߣߊ߬߸ ߊ߬ ߘߌ߫ ߝߐ߫ ߞߴߊ߬ߟߎ߫ ߓߘߊ߫ ߞߟߍ߬ߡߊ߬ߛߏ߲ߧߊ ߘߊߡߌ߬ߣߊ߫. 

 ߡߊ߲߬ߘߋ߲߫ ߡߊߜߐ߬ߙߐ߲߬ߞߕߐ 
ߛߎߡߊߥߙߏ߫ ߞߟߍ ߏ߬ ߣߊ߬ ߘߊ߫ ߡߊ߲߬ߘߋ߲߬ ߡߊߜߐ߬ߙߐ߲߬ߞߕߐ߫ ߏ߬ ߟߋ ߘߐ߫߸ ߞߵߊ߬ ߟߊ߫ ߣߊ߲߬ߕߌ߯ ߞߘߊ߬ߜߍߟߍ߲ ߘߏ߫ ߟߊߛߵߊ߬ ߞߎ߲߬ߠߊ߫ ߞߏ߫ ߞߊ߰ߙߊ߫ ߞߡߊ߬ߙߊ߫. ߒ߬ߓߊ߬ ߏ߬ ߟߋ ߞߊ߬ ߡߊ߲߬ߘߋ߲߬ ߠߊߘߏ߲߬ ߘߊߣߍ߲ ߝߍ߬ ߞߵߊ߬ߟߎ߫ ߟߊߓߐ߫ ߘߓߊ ߝߍ߬. 

 ߛߎߡߊߥߙߏ߫ ߞߊ߬ ߡߊ߲߬ߘߋ߲߬ ߓߟߏߡߐ߮ (ߖߐ߲߭) ߟߎ߬ ߞߊ߲ߠߊߓߌ߬ߟߊ߬ ߞߴߏ߬ ߟߎ߬ ߓߘߊ߫ ߞߴߊ߬ߟߎ߫ ߖߘߍ߬ ߘߌ߫. 

 ߛߎߡߊߥߙߏ߫ ߞߊ߬ ߕߐ߲ ߛߌ߰ ߘߏ߲߬ߛߏ߬ߦߊ ߟߊ߫ ߞߵߊ߬ ߦߙߌߞߊ ߡߊߓߍ߲߬ ߝߎߍ߲߫߸ ߞߊ߬ ߛߍ߬ߣߍ ߘߐߖߊ߬ ߊ߬ߟߎ߫ ߞߐ߫ ߜߘߋߜߘߋ߫. ߊ߬ ߞߊ߬ ߛߙߍߥߊ ߟߎ߬ ߦߟߍ߬ߡߊ߲߫ ߛߣߍ߬ߖߋߟߌ ߟߎ߬ ߘߌ߫߸ ߞߵߏ߬ ߟߎ߫ ߟߐ߬ ߛߣߍ߬ߞߍ߬ ߞߊߡߋߙߋ߲ ߠߎ߬ ߡߊߕߐ߯ ߟߊ߫ ߝߏ߬ߘߏ ߟߎ߬ ߘߐ߫. 

 ߛߎߡߊߥߙߏ߫ ߞߊ߬ ߓߍ߯ ߓߟߏߝߋ߲߫ ߞߍ߫ ߝߊ߬ߛߏ ߕߊ ߟߎ߬ ߘߌ߫߸ ߝߊ߬ߛߏ ߘߏ߲߬ ߦߴߊ߬ߟߋ ߟߋ߬ ߝߣߊ߫ ߕߊ߫ ߘߌ߫. ߓߌߦߊ߲ ߠߎ߬ ߣߌ߫ ߡߏ߬ߛߏ ߟߎ߬ ߣߌ߫ ߘߋ߲ߡߛߏ ߟߎ߬ ߕߘߍ߬ ߘߴߏ߬ ߟߋ ߘߐ߫. 

 ߛߎߡߊߥߙߏ߫ ߞߊ߬ ߘߟߊߝߍߣߍ߲ߠߊ ߟߎ߬ ߟߊߖߍ߲ߛߍ߲߫ ߝߊ߲߭ ߓߍ߯ ߟߊ߫߸ ߞߴߏ߬ ߟߎ߬ ߦߋ߫ ߟߊ߬ߘߍ ߓߍ߯ ߞߐߝߟߌ ߝߐ߫ ߞߊ߰ߙߊ߬ ߢߍ߫߸ ߏ߬ ߝߣߊ߫ ߦߴߏ߬ ߗߋ߫ ߊ߬ߟߋ߫ ߡߊ߬ ߛߏ߬ߛߏ߫. 

ߡߊ߲߬ߘߋ߲߬ߞߊ ߟߎ߬ ߝߣߊ߫ ߞߵߏ߬ ߟߋ ߦߋ߫ ߖߐ߲߬ߧߊ ߜߍߞߟߐ ߘߌ߫߸ ߞߊ߬ ߝߙߍ߬ ߢߌߣߌ߲߫ ߔߘߏ߬ߞߟߏ߬ߞߏ ߡߵߊ߬ߟߎ߫ ߓߟߏ߫ ߛߊ߫. 

 ߞߟߍ߬ߡߊ߬ߛߏ߲ߧߊ 
ߕߙߐߦߊ ߥߙߊ߬ߣߍ߲ ߡߊ߲߬ߘߋ߲߬ߞߊ ߟߎ߬ ߞߊ߲߬߸ ߞߊߡߋߙߋ߲߫ ߖߛߎ߬ߘߐ߬ߜߍߟߍ߲ ߠߎ߬ ߞߊ߬ ߕߏ߲ ߕߊ߬ ߞߊ߬ ߘߏ߲߬ ߥߊ߭ ߟߊ߫߸ ߞߊ߬ ߕߏ߫ ߓߙߊ߬ ߟߊ߫ ߛߎߡߊߥߙߏ߫ ߟߊ߫ ߞߟߍ߬ߘߋ߲ ߠߎ߬ ߘߐ߫ ߞߍ߬ߣߍ߲ ߞߵߊ߬ߟߎ߫ ߝߊ߰. ߡߐ߰ߓߊ ߟߎ߬ ߣߌ߫ ߡߏ߬ߛߏ ߡߍ߲ ߠߎ߬ ߦߋ߫ ߛߏ߫߸ ߏ߬ ߟߎ߫ ߝߣߊ߫ ߞߵߊ߬ߟߎ߫ ߗߋ ߓߍ߲߬ ߞߟߍ߬ߡߊ߬ߛߏ߲߬ߧߊ߬ߟߊ ߏ߬ ߟߎ߬ ߓߊߟߏ ߡߊ߬߸ ߗߍ߭ ߟߎ߬ ߓߊ߫ ߛߟߐ ߓߐ߫ ߡߏ߬ߛߏ ߟߎ߬ ߘߴߊ߬ ߕߓߌ߫ ߞߵߊ߬ ߡߊߟߐ߬. ߏ߬ ߗߋ ߛߋ ߛߎߡߊߥߙߏ߫ ߞߊ߲ߕߍ߫ ߡߊ߬߸ ߊ߬ ߞߊ߬ ߖߊ߬ߡߊߙߌ ߘߌ߫ ߞߏ߫ ߞߊ߬ ߛߎ߬ߡߊ߲ ߓߍ߯ ߕߊ߯ ߦߙߐ ߜߋ߬ߟߎ߲߬߸ ߞߊ߬ ߛߊ߲߬ߛߣߍ߬ߟߊ ߟߎ߬ ߣߌ߫ ߛߣߍ߬ߛߎ߬ߧߊ߬ߟߊ ߟߎ߬ ߕߊ߯ ߦߙߐ ߟߎ߬ ߟߐ߲߫ ߕߊ߯ߟߌ ߢߍ߫߸ ߞߊ߬ ߞߐ߲ߘߐ߲߫ ߡߊߟߐߟߊ ߟߎ߬ ߝߣߊ߫ ߖߋ߲߬ߖߋ߬ߟߌ߬ߡߊ߬ߟߐ߫ ߞߵߊ߬ߟߎ߫ ߜߋ߬ߟߎ߲߬. 

ߖߐ߲߫ ߕߘߍ߬ ߦߋ߫ ߞߟߍ߬ߡߊ߬ߛߏ߲߬ߧߊ߬ߟߊ ߏ߬ ߟߎ߬ ߟߊ߫ ߞߎ߲߬ߦߊ ߟߊ߫ ߞߏ߲ߞߏ ߞߣߐ߫߸ ߏ߬ ߟߋ ߕߘߍ߬ ߦߋ߫ ߕߎߙߊߡߊ߲߫ ߕߙߊߥߟߋ߫ ߘߌ߫ ߞߊ߬ ߓߐ߫ ߞߋ߬ߟߊ߫. ߕߏ߫ ߞߍ߫ ߘߴߏ߬ ߘߐ߫ ߏ߬ ߓߍ߲߬ ߘߊ߫ ߛߎߡߊߥߙߏ߫ ߣߴߊ߬ ߓߊߙߌ߲ߞߍ߫ ߝߊ߬ߞߏߟߌ߫ ߕߊ߭ ߡߊ߬ ߢߐ߲߮ ߞߊ߲߬ ߞߟߋ߬ߦߊ߬ߞߏ߲ߞߏ߫ ߝߍ߬߸ ߏ߬ ߝߣߊ߫ ߥߊ߫ ߘߊ߫ ߟߊ߫ ߞߟߍ߬ߡߊ߬ߛߏ߲߬ߧߊ߬ߟߊ ߟߎ߬ ߞߊ߲߬ ߞߏ߲ߞߏ߫. ߞߟߍ߬ ߟߊ߬ߓߙߊ ߓߘߊ߫ ߜߊ߬ ߛߏ߬ߛߏ߬ߞߊ ߟߎ߫ ߞߐ߫߸ ߜߋ߬ߟߎ߲߬ߠߌ߲ ߓߘߊ߫ ߜߊ߬ ߡߏ߬ߛߏ ߟߎ߬ ߣߌ߫ ߛߏ߫ ߞߣߐߡߐ߮ ߟߎ߬ ߞߊ߲߬߸ ߞߟߍ߬ߡߊ߬ߛߏ߲߬ߧߊ߬ߟߊ ߟߎ߬ ߕߘߍ߬ ߦߋ߫ ߓߊߟߏ߫ ߟߊ߫ ߞߏ߲ߞߏ߫ ߞߣߐ߫ ߝߋ߲ ߠߎ߬ ߟߋ߬ ߟߴߏ߬ ߕߎ߬ߡߊ ߟߊ߫߸ ߦߏ߫ ߖߊ߲߬ߓߌ ߟߎ߬ ߣߴߊ߬ߟߎ߫ ߢߐ߲߰ߘߐ ߟߎ߫. 

ߖߐ߲߫ ߞߵߊ߬ ߟߐ߲߫ ߛߎߡߊߥߙߏ߫ ߟߊ߫ ߞߟߍ߬ߘߋ߲ ߡߍ߲ ߞߎ߲߭ ߕߏ߫ ߘߊ߫ ߞߟߍ߬ߡߊ߬ߛߏ߲ߧߊ ߏ߬ ߘߐ߫߸ ߖߐ߲߫ ߞߵߊ߬ ߟߐ߲߫ ߡߏ߬ߛߏ ߡߍ߲ ߕߏ߫ ߘߴߊ߬ ߘߐ߫ ߞߐ߲ߘߐ߲߫ ߡߊߟߐ߫ ߛߌߟߊ ߟߊ߫߸ ߖߐ߲߫ ߞߵߊ߬ ߟߐ߲߫ ߡߐ߬ߓߊ߬ߞߘߐ ߡߍ߲ ߠߎ߬ ߞߎ߲߭ ߕߏ߫ ߘߴߊ߬ ߘߐ߫ ߏ߬ ߕߎ߬ߡߊ ߟߊ߫߸ ߡߐ߰ ߛߌ߫. ߞߏ߬ߣߌ߲߬ ߡߌ߬ߙߌ߲߬ߘߌ ߟߋ߬ ߓߊ߯ ߓߊ߲߫ ߊ߬ߟߎ߫ ߣߌ ߟߊ߫ ߟߊ߫ ߘߍ߲ߖߘߍߟߦߊ ߞߊ߲߬߸ ߓߍ߯ ߟߋ߬ ߦߴߊ߬ ߣߌ ߘߏ߲߬ ߠߴߏ߬ ߘߊ ߟߊ߫. ߒ߬ߓߊ߬ ߡߐ߰ߓߊ ߟߎ߬ ߕߏ߫ ߘߴߏ߬ ߛߌ߰ ߝߊߘߌ ߟߋ߬ ߘߐ߫ ߞߊ߬ ߛߋ߬ߘߊ߬ߢߎ߰ ߕߊ߯ߡߊ ߟߊߥߟߌ߬߸ ߡߍ߲ ߠߎ߬ ߥߊ߫ ߘߊ߫ ߛߏ߰ߟߏ߲߬ ߘߋ߲ ߣߊ߲߬ߞߌ߲ ߢߌߣߌ߲߫ ߞߊ߬ ߣߵߊ߬ ߘߌ߫. 

 ߛߏ߲߬ߖߘߊ߬ ߟߊ߫ ߘߏ߲߬ߠߌ߲ ߞߍ߬ߟߍ ߟߎ߫ 
ߛߏ߲߬ߖߘߊ߬ ߣߴߊ߬ ߞߐ ߟߎ߬ ߛߋߣߍ߲ ߕߊߓߏ߲߫ ߝߏ߲ߝߊ߲ ߞߣߐ߫߸ ߊ߬ߟߎ߬ ߣߌ߫ ߛߏ߬ߛߏ߫ ߓߊ߬ߟߊ߫ ߣߴߊ߬ ߟߊ߫ ߞߍ߬ߟߍ ߓߍ߲߬ ߘߊ߫ ߦߋ߲߬߸ ߊ߬ߟߎ߬ ߣߴߏ߬ ߟߎ߫ ߞߵߊ߬ ߛߏ߲ߛߙߏߡߴߊ߬ ߘߐ߫ ߥߏߎ߫߸ ߖߊ߬ߘߊ ߞߵߏ߬ ߘߊ߬ߘߌ߫߸ ߞߍ߬ߟߍ ߏ߬ ߞߟߌ߫ ߟߊ߫ ߟߋ߬ ߞߏ߫ ߕߊߓߏ߲߫ ߞߟߊߓߍ߲. ߕߊߓߏ߲߫ ߥߣߊ߬ߝߊߙߊ߲߫ ߞߡߊ߬ߙߊ߫ ߣߴߊ߬ ߟߊ߫ ߞߍ߬ߟߍ ߟߊ߫ ߘߴߊ߬ߟߎ߫ ߞߊ߲߬߸ ߊ߬ߟߎ߬ ߣߴߏ߬ ߟߎ߫ ߘߍ߬ ߘߊ߫ ߞߊ߬ ߣߍ߰ߓߏ߬ߙߌ߬ߦߊ߫ ߞߟߊߓߍ߲ ߞߍ߫߸ ߞߊ߬ ߛߎߡߊߥߙߏ߫ ߞߊ߲ߕߍ߫ ߖߘߍ߬ߞߊߣߌ߲ ߘߊ߬ߘߌ߬ ߞߟߊߓߍ߲ ߏ߬ ߘߐ߫. ߊ߬ߟߎ߬ ߣߌ߫ ߣߎ߲߬ߞߍ߬ߓߊ߫ ߞߊ߲ߕߍ߫ ߝߣߊ߫ ߓߍ߲߬ ߘߊ߫ ߞߊ߲ߞߌߢߍ߫ ߞߟߊߓߍ߲ ߘߐ߫߸ ߏ߬ ߞߍ߫ ߘߊ߫ ߛߎ ߘߐ߫ ߞߟߍ ߟߋ߬ ߘߌ߫߸ ߡߍ߲ ߜߟߍ߬ߦߊ߫ ߘߊ߫ ߝߊ߲߭ ߝߌ߬ߟߊ ߓߍ߯ ߡߊ߬ ߞߊߕߌ߫. 

ߏ߬ ߟߎ߫ ߟߋ߬ ߡߊ߲߬ߞߊ߲ ߞߊ߬ ߡߊ߲߬ߘߋ߲߬ ߓߍ߲߬߸ ߞߊߡߋߙߋ߲ ߠߎ߬ ߦߋ߫ ߣߊ߬ ߟߴߊ߬ߟߎ߫ ߖߘߍ߬ ߘߌ߫߸ ߤߊ߲߯ ߊ߬ߟߎ߬ ߣߌ߫ ߞߟߍ߬ߛߏ߲߬ߧߊ߬ߟߊ ߟߎ߬ ߓߍ߲߬ ߘߊ߫ ߕߍ߮ ߡߍ߲ ߘߐ߫ ߞߊ߬ ߥߴߊ߬ߟߎ߫ ߡߊߞߍ߫ ߞߋ߬ߟߋ߫߸ ߦߋ߲߬ ߡߍ߲ ߕߘߍ߬ ߕߎߙߊߡߊ߲߫ ߓߘߊ ߘߌ߫. ߊ߬ߟߎ߫ ߞߊ߬ ߓߊ߲ߕߊ߲߫ ߞߟߊߓߍ߲ ߞߍ߫ ߞߵߊ߬ߟߎ߫ ߕߏ߫ ߦߋ߲߬ ߠߋ߬ ߛߊ߫߸ ߛߎߡߊߥߙߏ߫ ߕߏߕߐ߫ ߕߘߍ߬ ߦߴߏ߬ ߡߍ߲ ߘߐ߫. ߏ߬ ߟߋ ߞߍ߫ ߘߊ߫ ߝߘߏ߬ߓߊ߬ߕߏ߲߬ߕߊ ߘߌ߫ ߞߊ߬ ߞߙߌߣߊ߬ ߞߟߊߓߍ߲ ߞߍ߫߸ ߛߎߡߊߥߙߏ߫ ߕߏ߫ ߘߴߏ߬ ߡߍ߲ ߘߊ ߘߐ߫. ߞߊ߬ ߛߏ߬ߛߏ߬ ߞߟߊߓߍ߲ ߞߴߏ߬ ߞߐ߫ ߞߵߏ߬ ߞߎ߲߬ߘߏ߲ ߞߍ߫ ߕߊ߲߬ߓߊ߬ ߟߊ߬ߕߊߡߌ߲ ߠߎ߬ ߘߌ߫߸ ߞߊ߬ ߛߏ߰ߟߏ߲߬ߡߊ߲߰ ߞߍ߫ ߝߊ߰ߡߊ ߘߌ߫ ߛߊ߫. 

 ߦߟߌߡߊߛߙߋ ߟߎ߬ 
ߦߌߟߡߊ:ߞߍ߬ߟߍ ߘߏ߲߬ߘߊ
ߦߌߟߡߊ:ߞߟߍ߬ߡߊ߬ߛߏ߲ߧߊ
ߦߌߟߡߊ:ߡߊ߲߬ߘߋ߲߫ ߞߍ߬ߟߍ
ߦߌߟߡߊ:ߣߊ߲߬ߕߌ߰ ߞߟߍ